
Summary:
							                           

Tikslas. Įvertinti laivelio proksimalinio poliaus rekonstrukcijos šonkaulio osteochondriniu autotransplantatu rezultatus, gydant skeveldrinį lūžį. Tyrimo metodai.  Pateikiamas laivelio proksimalinio poliaus skeveldrinio lūžio rekonstrukcijos šonkaulio osteochondriniu autotransplantatu klinikinis atvejis. Klinikiniam paciento įvertinimui prieš operaciją ir praėjus 6 mėn. po atliktos rekonstrukcijos pasitelktas modifikuotas Greeno ir O’Brieno riešo funkcijos balas ir Quick Disabilities of the Arm, Shoulder and Hand  (QuickDASH) vertinimo skalė. Taip pat, naudojantis Medline  (PubMed ), ScienceDirect  ir UpToDate  duomenų bazėmis, atlikta mokslinės literatūros apžvalga, apimanti laivelio proksimalinio poliaus lūžių chirurginio gydymo metodus ir galimybes. Rezultatai. Esant l aivelio proksimalinio poliaus lūžiams, ypač skeveldrinio pobūdžio, tradiciniai gydymo metodai dėl techninių atlikimo principų ar numatomų nepalankių išeičių dažnai yra netinkami. Minėtais atvejais galima rekonstrukcija šonkaulio osteochondriniu autotransplantatu. Tirtam pacientui nustatytas modifikuotas Greeno ir O’Brieno riešo funkcijos balas, praėjus 6 mėn. po rekonstrukcinės operacijos, padidėjo nuo 75 iki 95 balų iš 100, o taikant Quick Disabilities of the Arm, Shoulder and Hand  (QuickDASH) apskaičiuotas balas sumažėjo nuo 13,64 iki 4,55 balų. Minimų metodikų išeitys atskleidžiamos ir keliuose užsienio tyrimuose (Sandow, 1998, 2001; Veitch et al., 2007). Šių tyrimų duomenimis, atlikus laivelio rekonstrukciją osteochondriniu šonkaulio autotransplantatu, visų tiriamųjų (atitinkamai 22, 47 ir 14 pacientų), išskyrus vieną pacientą, judesio amplitudė ir sugriebimo jėga padidėjo, sumažėjo skausmas, tiriamieji atgavo prieš traumą buvusį darbingumą. Išvados. Atliekant laivelio proksimalinio poliaus skeveldrinio lūžio rekonstrukciją, kai kaulinio audinio defektas atkuriamas osteochondriniu šonkaulio autotransplantatu, pasiekiama palankių riešo funkcijos atkūrimo rezultatų, išvengiama alternatyvioms chirurginėms procedūroms būdingų komplikacijų ar nepalankių funkcinių padarinių.

Abstract:
						                           

Objective. To evaluate the results of scaphoid bone proximal pole reconstruction with rib osteochondral autograft due to comminuted scaphoid fracture. Material and methods. We present a clinical case of fragmented scaphoid bone proximal pole fracture reconstruction by rib osteochondral autograft. The modified wrist function score of Green and O’Brien and Quick Disabilities of the Arm, Shoulder and Hand (QuickDASH) outcome measuring scales were used for clinical evaluation before and 6 months after the reconstruction. Additio­nally, a literature review was conducted for case reports and previous literature reviews describing scaphoid bone proximal pole fracture surgical treatment. Medline .PubMed), ScienceDirect and UpToDate databases were used. Results. Conventional treatment methods for the treatment of comminuted proximal pole scaphoid bone fractures are often inappropriate due to technical issues or potential adverse outcomes. In these cases, reconstruction with rib autograft is possible. The study patient’s modified wrist function score of Green and O’Brien increased from 75 to 95 points out of 100 at 6 months postoperatively, and the Quick Disabilities of the Arm, Shoulder and Hand (QuickDASH) score decreased from 13.64 to 4.55 points. The results of this technique have been investigated in several studies (Sandow, 1998, 2001; Veitch et al., 2007). All subjects (22, 47 and 14 patients, respectively), except one, experienced improvement of wrist function – enhanced wrist movement, grip strength, reduced pain and restored wrist function to the pre-injury performance level. Conclusions. Scaphoid bone proximal pole fragmented fracture reconstruction with osteochondrial rib autograft achieves favorable recovery of wrist function and avoids complications or unfavorable functional consequences of alternative surgical procedures.



Keywords: scaphoid, scaphoid bone, proximal pole, rib, scaphoid fracture, scaphoid proximal pole fracture, graft, autograft, rib autograft, costal autograft, osteochondral, osteochondral autograft.
                                








Įvadas


Žmogaus plaštakoje riešakauliai yra išsidėstę dviem eilėmis – proksimaline ir distaline. Laivelis yra proksimalinės eilės riešakaulis. Šis kaulas sudaro sąnarius su stipinkauliu, galvinio kaulo galva ir abiem daugiakampiais [1, 2].

Riešakaulių lūžiai sudaro apie 5–8 proc. visų lūžių ir apie 18 proc. rankos kaulų lūžių [2–5]. Laivelis – dažniausiai lūžtantis riešakaulis (apie 2–10 proc. visų rankos kaulų lūžių ir apie 55–80 proc. riešakaulių lūžių) [2, 3, 6–16]. Laivelio lūžių dažniausiai patiria darbingo amžiaus (15–30 m.) žmonės, dažniau vyrai [6, 17]. Neretai laivelio lūžis įvyksta kartu su stipinkaulio distalinio galo lūžiu [6].

Atsižvelgiant į laivelio lūžio lokalizaciją, skirtini proksimalinio poliaus (5–25 %), vidurinės dalies (juosmens) (65–70 %), distalinio poliaus (10–20 %) ir gumburėlio (5–8 %) lūžiai [2, 6, 8, 16, 18]. Nustatyta, kad daugiau negu 85 proc. laivelio lūžių sugyja esant tinkamai imobilizacijai ir fiksacijai [19]. Vis dėlto proksimalinio laivelio poliaus lūžiai kelia daug problemų dėl kraujotakos ypatybių. Laivelį krauju aprūpina stipininės arterijos šakos, kaulą pasiekiančios distaliniame poliuje, iš kurio vėliau maitinamas ir proksimalinis polius [2, 8, 20, 21], todėl laivelio proksimalinio poliaus kraujo apytaka yra prastesnė ir gali lemti blogesnius šios srities kaulų lūžių gijimo rezultatus [2, 8]. Laivelio lūžio gijimo neigiami prognostiniai veiksniai: rūkymas, proksimalinio poliaus lūžis ir avaskulinė jo nekrozė, vėlai diagnozuotas lūžis, dislokuotas lūžis (daugiau negu 1 mm), riešo nestabilumas, nepakankama imobilizacija ar fiksacija ir kt. [6, 19]. Nesugiję laivelio lūžiai lemia plaštakos funkcijos sutrikimus, skausminį sindromą, asmens nedarbingumą ir, tikėtina, ankstyvą osteoartrozės vystymąsi [19]. Dėl šių veiksnių ankstyvoji laivelio lūžių diagnostika ir tinkamas gydymas yra vieni iš svarbiausių faktorių, lemiančių palankius gydymo rezultatus [7, 17].

Laivelių lūžiai gali būti gydomi pasitelkiant imobilizaciją longete, atliekant osteosintezę Kiršnerio vielų atkarpomis ar kompresuojančiu Herberto tipo sraigtu, atliekant kaulinę plastiką, spongioplastiką ant maitinančios kojytės ar artrodezę [6]. Tačiau, esant laivelio proksimalinio poliaus skeveldriniam lūžiui, minėti gydymo metodai dėl techninių atlikimo principų ar tikėtinų nepalankių išeičių dažnai yra netinkami. Tokiu atveju galima rekonstrukcija šonkaulio osteochondriniu autotransplantatu.





Tyrimo objektas ir metodika


Šiame straipsnyje pateikiamas laivelio proksimalinio poliaus skeveldrinio lūžio rekonstrukcijos šonkaulio osteochondriniu autotransplantatu klinikinis atvejis. Klinikiniam paciento įvertinimui prieš operaciją ir praėjus 6 mėn. po atliktos rekonstrukcijos pasitelktas modifikuotas Greeno ir O’Brieno riešo funkcijos balas ir Quick Disabilities of the Arm, Shoulder and Hand (QuickDASH) vertinimo skalė.

Modifikuotas Greeno ir O’Brieno riešo funkcijos balas naudojamas riešo funkcinėms galimybėms įvertinti, pasitelkus keturis lygiaverčius vertinimo kriterijus: skausmą, judesių amplitudę, sugriebimo jėgą ir galimybę dirbti (žr. 1 lentelę). Kiekvienas kriterijus vertinamas nuo 0 iki 25 balų, skaičiuojama balų suma. Didžiausia, t. y. 100 balų, suma atitinka sveiko riešo funkcines galimybes.


Quick Disabilities of the Arm, Shoulder and Hand (QuickDASH) klausimynas skirtas viršutinės galūnės muskuloskeletinės sistemos funkciniams sutrikimams įvertinti kasdienėje gyvenimiškoje veikloje. Klausimyną sudaro 11 pagrindinių ir 8 papildomi klausimai apie darbą ir pomėgius. Kiekvienas klausimas vertinamas balais nuo 1 iki 5, vėliau, pasitelkus specialią formulę, apskaičiuojamas galutinis įvertis. Didžiausias įvertis, siekiantis 100 balų, atspindi viršutinės galūnės funkcinius sutrikimus.

Taip pat atlikta mokslinės literatūros anglų kalba, publikuotos 1980–2019 m. duomenų bazėse Medline .PubMed), ScienceDirect ir UpToDate, apžvalga ir analizė. Aktualūs moksliniai straipsniai atrinkti pagal reikšminius žodžius ir jų derinius: scaphoid bone fracture, scaphoid fracture, scaphoid proximal pole fracture, rib graft, rib autograft, costal graft, costal autograft, osteochondral graft, osteochondral autograft.




1 lentelė




Modifikuoto Greeno ir O’Brieno riešo funkcijos balo (angl. The modified wrist function score of Green and O’Brien) charakteristika [22, 23]









	
Balas

	
0

	
10

	
15

	
20

	
25




	Skausmas
	Stiprus, skauda esant ramybės būsenos
	Vidutinis, riboja veiklą; skausmo nėra, esant ramybės būsenos
	Lengvas, reguliarus, veiklos smarkiai neriboja
	Lengvas, pasireiškia retkarčiais
	Skausmo nėra



	Judesių amplitudė (bendrasis judesio lankas, o)
	<40
	40–69
	70–99
	100–140
	>140



	Sugriebimo jėga (palyginti su sveikąja puse, %)
	<50
	
	50–74
	75–90
	Normali.



	Darbas
	Negali dirbti.
	–
	Dėl riešo skausmo galimi tik lengvi darbai.
	Įprastas darbas; kartais reikia skausmą malšinančių vaistų.
	Apribojimų nėra.


























Klinikinis atvejis


24 m. vyras atvyko į apskrities ligoninę dėl šautinio kairiojo riešo sužalojimo. Pacientas susižalojo namuose, valydamas šaunamąjį ginklą. Apžiūros metu nustatyta apie 15 mm šautinė įeigos žaizda delniniame riešo paviršiuje ir apie 10 mm šautinė išeigos žaizda nugariniame paviršiuje. Plaštakos kraujotaka ir jutimai nebuvo sutrikę.

Skubiai atlikus riešo sąnario kompiuterinę tomografiją, nustatytas skeveldrinis laivelio proksimalinio galo lūžis, stipinkaulio distalinio dorzalinio krašto intrasąnarinis lūžis ir smulki mėnulio avulsija (žr. 1 pav.).

Priimtas sprendimas pervežti pacientą į Lietuvos sveikatos mokslų universiteto ligoninę Kauno klinikas (LSMUL KK). Po plastinės ir rekonstrukcinės chirurgijos gydytojo konsultacijos pacientas stacionarizuotas į LSMUL KK Plastinės ir rekonstrukcinės chirurgijos kliniką tolesniam gydymui. Atlikus žaizdos reviziją, nuspręsta plaštaką imobilizuoti gipso longete, atidedant vidinę kaulų osteosintezę.

Po 3 mėn. konservatyvaus gydymo pacientas pakartotinai konsultuotas ir stacionarizuotas į LSMUL KK Plastinės ir rekonstrukcinės chirurgijos kliniką tolesniam operacinio gydymo etapui. Prieš operaciją įvertinti klinikiniai simptomai, pasitelkus modifikuotą Greeno ir O’Brieno riešo funkcijos balą ir Quick Disabilities of the Arm, Shoulder and Hand (QuickDASH) klausimyną (nustatyti įverčiai – atitinkamai 75 ir 13,64 balų). Modifikuoto Greeno ir O’Brieno riešo funkcijos balo sudedamosios vertinimo dalys (skausmas, judesių amplitudė, sugriebimo jėga ir galimybė dirbti) buvo atitinkamai 20, 15, 25 ir 15 balų. Įvertinus Quick Disabilities of the Arm, Shoulder and Hand (QuickDASH) klausimyno atsakymus, pastebėta, kad pacientas susidūrė su sunkumais, susijusiais su darbu ir riešo judesiais. Buvo atlikta operacija – dalinė VI dešiniojo šonkaulio osteo­chondrinės jungties rezekcija ir kairiosios plaštakos laivelio lūžio rekonstrukcija osteochondriniu šonkaulio autotransplantatu.

Kairiojo riešo kompiuterinės tomografijos vaizdai prieš operaciją

Kairiojo riešo trijų krypčių rentgenogramos po operacijos: priekinė rentgenograma (A), šoninė rentgenograma (B), įstrižinė rentgenograma (C)















Operacijos metu atliktas pjūvis kairiosios plaštakos nugariniame paviršiuje tarp trečiojo ir ketvirtojo tiesiamųjų sausgyslių kompartmento laivelio projekcijoje. Naudojant bukąją ir aštriąją disekciją, pasluoksniui pasiektas kaulas. Rastas nesugijęs laivelio lūžis. Pašalintos proksimalinio laivelio segmento lūžgalių skeveldros, distalinė laivelio dalis rezekuota iki gyvų audinių. Vėliau atliktas apie 5 cm ilgio skersinis pjūvis ties VI dešiniojo šonkaulio krūtinkauliniu galu (mokslinėje literatūroje aprašoma atvejų, kai rekonstrukcijai naudojami V–IX šonkaulių osteochondriniai fragmentai [22, 24, 25]). Naudojant bukąją disekciją, pasluoksniui pasiektas ir nuo aplinkinių audinių, antkaulio ir krūtinplėvės atpreparuotas šonkaulis, atlikta dalinė jo rezekcija. Paimtas apie 3 cm kaulinės ir kremzlinės šonkaulio dalies fragmentas, kuris toliau formuotas pagal laivelio kaulinio defekto formą. Atsižvelgta į rekomendacijas, kad, formuojant transplantatą, jam fiksuoti ir funkcio­nuoti būtina palikti bent 2–3 mm storio šonkaulio kaulinio audinio ir 5 mm šonkaulio hialininės kremzlės [22, 24]. Autotransplantatas perkeltas į proksimalinį laivelio galą, fiksuotas dviem Kiršnerio vielų atkarpomis (žr. 2 pav.). Pjūviai pasluoksniui užsiūti, kairioji plaštaka imobilizuota gipso longete 3 mėn.

Pacientas pakartotinai klinikoje apsilankė praėjus 6 mėn. po rekonstrukcinės operacijos. Jis buvo patenkintas klinikiniais operacijos rezultatais, nes be apribojimų galėjo grįžti prie kasdienių veiklų ir darbo. Atlikus plaštakos goniometriją (žr. 3 pav.), įvertinti klinikiniai rezultatai, pasitelkiant modifikuotą Greeno ir O’Brieno riešo funkcijos balą ir Quick Disabilities of the Arm, Shoulder and Hand (QuickDASH) klausimyną, taip pat atliktos riešo rentgenogramos. Modifikuotas Greeno ir O’Brieno riešo funkcijos balas siekė 95. Balo įvertis, palyginti su pradiniu, prieš rekonstrukcinę operaciją apskaičiuotu įverčiu, padidėjo daugiau negu 20 balų, visų vertintų kategorijų, išskyrus riešo judesių amplitudę, įvertinimai buvo aukščiausi, atitinkantys sveikosios plaštakos rodiklius. Įvertinus Quick Disabilities of the Arm, Shoulder and Hand (QuickDASH) klausimyną, apskaičiuota skaitinė išraiška siekė 4,55 balų, t. y., palyginti su pradiniu įverčiu, sumažėjo 9,09 balų. Paciento atsakymuose fiksuoti minimalūs kasdienės veiklos ribojimai. Taip pat atliktos kairiojo riešo trijų krypčių rentgenogramos (žr. 4 pav.).

Kairiojo riešo goniometrija, praėjus 6 mėn. po operacijos: plaštakos lenkimas (70o) (A), plaštakos tiesimas (45o) (B), plaštakos atitraukimas (25o) (C), plaštakos pritraukimas (30o) (D)

Kairiojo riešo trijų krypčių rentgenogramos, praėjus 6 mėn. po operacijos: priekinė rentgenograma (A), šoninė rentgenograma (B), įstrižinė rentgenograma (C)



















Diskusija


Laivelio lūžio gydymo būdas pasirenkamas pagal lūžio lokalizaciją, stabilumą, dislokacijos laipsnį ir laiką, praėjusį nuo traumos [6]. Mokslinėje literatūroje aprašomi dažniausiai sėkmingi laivelio lūžių gydymo būdai kompresuojančiu Herberto tipo sraigtu, atliekant kaulinę plastiką ar šios plastikos netaikant [22, 26, 27]. Vis dėlto minėtas gydymo būdas netinka, kai lūžis išlieka nesugijęs arba nustatomas proksimalinio poliaus trūkumas, nes tokiais atvejais neįmanoma atlikti kaulinės plastikos ar pasiekti pakankamo stabilumo [22]. Minėtina ir galima spongioplastika ant maitinančios kojytės, atliekant osteosintezę ar jos netaikant [22, 28–36], tačiau šios daug laiko reikalaujančios chirurginės gydymo metodikos yra techniškai sudėtingos ir, gydant nesugyjančius ar proksimalinio poliaus lūžius, neužtikrina gerų rezultatų dėl nepakankamos gydomos srities kraujotakos [22, 30]. Kiti galimi gydymo būdai: laivelio ekscizija ir artrodezė ar proksimalinės riešakaulių eilės karpektomija. Pastarasis būdas gali sumažinti skausmą, tačiau kartu mažėja ir plaštakos judesių amplitudė bei griebimo jėga, todėl šis būdas taikomas kaip galutinio gydymo metodas, esant degeneraciniams riešo pokyčiams [22, 31]. Palyginti gerų funkcinių rezultatų pasiekiama pritaikant laivelio kadaverinius alotransplantatus. Vis dėlto, naudojant šiuos transplantatus, recipientui kyla ligų perdavimo grėsmė [22, 24, 36] ir išauga transplantato atmetimo reakcijų rizika [24, 37]. Buvo bandymų pritaikyti silastiko implantus, tačiau nustatytas silikono sukeltas sinovitas [22, 32, 33]. Taigi laivelio proksimalinio poliaus lūžius patyrusiems pacientams, kuriems atsirado minėtos srities kaulinis defektas, gydymo galimybės yra ribotos. Minėtina, kad pakankamą riešo stabilumą ir funkcinį pajėgumą gali suteikti rekonstrukcija osteochondriniu šonkaulio autotransplantatu.

Laivelio proksimalinio poliaus lūžio rekonstrukcija osteochondriniu šonkaulio autotransplantatu indikuotina esant proksimalinio poliaus defektui dėl skeveldrinio lūžio ar kitų priežasčių, kai neįmanoma išsaugoti kaulo fragmento dėl nepakankamos maitinančiosios kraujotakos. Ši procedūra reliatyviai kontraindikuotina pacientams, turintiems įgimtų ar įgytų krūtinės sienos deformacijų [24].

1998 m. M. J. Sandow [38] aprašė tyrimo, kurio metu analizavo 22 pacientų, patyrusių laivelio proksimalinio poliaus lūžius ar nekrozes, rezultatus. Pacientai gydyti laivelio rekonstrukciją atliekant osteochond­riniu šonkaulio autotransplantatu. Gydymo rezultatai stebėti praėjus vidutiniškai 24 mėn. (12–72 mėn.) po chirurginio gydymo. Nustatyta, kad visų pacientų riešo funkcija pagerėjo – padidėjo judesio amplitudė ir griebimo jėga, sumažėjo skausmas. Rezultatai vertinti modifikuotu Greeno ir O’Brieno riešo funkcijos balu. Šis įvertis, esant 100 balų skalei, didėjo vidutiniškai nuo 53 (fiksuota prieš taikytą operacinį gydymą) iki 80 balų (nustatyta paskutinio stebėjimo metu). Taip pat pastebėta, kad nė vieno paciento riešakaulių padėtis nepakito, kitų reikšmingų komplikacijų taip pat nenustatyta.

2001 m. M. J. Sandow [37] pakartojo tyrimą – analizuoti didesnės tiriamųjų imties (47 pacientų, stebėtų vidutiniškai 15 mėn.) rezultatai. Tyrimas patvirtino anksčiau gautus rezultatus – modifikuotas Greeno ir O’Brieno riešo funkcijos balas padidėjo vidutiniškai nuo 65 balų (prieš taikytą operacinį gydymą) iki 85 balų (paskutinio stebėjimo metu).

Panašų į M. J. Sandow [37, 38] tyrimą 2007 m. pristatė S. W. Veitchas ir bendraautoriai [22]. Tirta 14 pacientų, kuriems atlikta laivelio rekonstrukcija, pasitelkiant osteochondrinius šonkaulių autotransplantatus dėl laivelio proksimalinio poliaus trūkumo. Pacientai vidutiniškai stebėti 64 mėn. (27–103 mėn.). Trylikai pacientų pagerėjo riešo funkcija, jie atgavo prieš traumą buvusį darbingumą. Tyrimo metu taip pat vertintas modifikuotas Greeno ir O’Brieno riešo funkcijos balas. Šis įvertis, esant 100 balų skalei, didėjo vidutiniškai nuo 54 balų (35–80 balų; fiksuota prieš operaciją) iki 79 balų (50–90 balų; nustatyta paskutinio stebėjimo metu) (p < 0,001). Tyrimo metu reikšmingų komplikacijų nenustatyta.

2013 m. J. Yao ir bendraautoriai [24] aprašė tris klinikinius atvejus (A, B ir C), kai laivelio proksimalinio poliaus skeveldriniai lūžiai rekonstruoti osteochondriniais šonkaulių autotransplantatais. Pacientų amžius – 19 m., 27 m. ir 29 m. Visi trys stebėti daugiau negu 2 m. (atitinkamai – 2 m., 2 m. ir 5 mėn., 8 m.). Pakartotinių stebėjimų metu įvertintos plaštakų funkcijos, judesiai ir jėga. Taip pat pasitelktas Quick Disabilities of the Arm, Shoulder and Hand (QuickDASH) klausimynas. Klausimyno įverčiai – atitinkamai 9, 5 ir 7 balai. Minėtina, kad, praėjus 5 mėn. po paskutinio vertinimo, C paciento QuickDASH įvertis padidėjo iki 36 balų. Šį pokytį galėjo lemti darbas pneumatiniu plaktuku, nes darbo pradžia koreliavo su riešo funkcijos blogėjimu. Nepaisant to, pacientas rekonstrukciją osteochondriniu autotransplantatu laikė sėkminga gydomąja procedūra.

Laivelio lūžį gydant chirurgiškai, galimos šios komplikacijos: išliekantis skausmas, nors riešo judesių amplitudė ar griebimo jėga susigrąžintos (iki 20 proc.) [8, 39], osteoartritas (iki 5 proc.) [8, 39–41], osteonekrozė (iki 4 proc.), riešo deformacijos (iki 16 proc.), osteoartrozė, hipertrofiniai randai, riešo nestabilumas, donorinės vietos skausmas, infekcija, fiksuojančių metalinių konstrukcijų protruzija, refleksinė simpatinė distrofija ar riešo raiščių pažeidimas [8, 42–44]. Laivelio lūžio rekonstrukcija osteochondriniu šonkaulio autotransplantatu yra palyginti saugi ir lengvai atliekama procedūra. Vis dėlto viena iš dažniausių šio gydymo galimų komplikacijų – pneumotoraksas, kuris gali susiformuoti šonkaulio disekcijos metu [24]. Šiai komplikacijai pastebėti ir diagnozuoti patartina po operacijos atlikti krūtinės ląstos rentgenologinį tyrimą [22].

Taigi laivelio proksimalinio poliaus rekonstrukcija osteochondriniu šonkaulio autotransplantatu, esant skeveldriniam lūžiui ar kitais sudėtingais atvejais, kai susiformuoja kaulinio audinio defektas, yra tinkamas chirurginio gydymo metodas, kuriuo pasiekiama palankių riešo funkcijos atkūrimo rezultatų. Tai ypač aktualu jauniems, darbingo amžiaus žmonėms. Taikant minėtą metodą, išvengiama tradicinėms chirurginėms procedūroms būdingų komplikacijų ar nepalankių funkcinių padarinių, kurie riboja riešo judesius ar jėgą.





Išvados


Atliekant laivelio proksimalinio poliaus skeveldrinio lūžio rekonstrukciją, kai kaulinio audinio defektas atkuriamas osteochondriniu šonkaulio autotransplantatu, pasiekiama palankių riešo funkcijos atkūrimo rezultatų, išvengiama alternatyvioms chirurginėms procedūroms būdingų komplikacijų ar nepalankių funkcinių padarinių.

